मथुरा में मृत गायों से भरे ट्रक पर लोगों का गुस्सा फूट पड़ा. भीड़ ने ट्रक को आग के हवाले कर दिया. जिसके कारण दिल्ली-आगरा नेशनल हाइवे पर देर रात जमा भीड़ को हटाने के लिए पुलिस को बल प्रयोग करना पड़ा. मथुरा के चौमुहान इलाके के बाशिंदों ने 30 मृत गायों को लेकर जा रहे एक ट्रक को आग के हवाले कर दिया और राष्ट्रीय राजमार्ग की नाकेबंदी कर दी. पुलिस ने बताया कि यह संकट उस समय शुरू हुआ जब बाशिंदों ने पाया कि ट्रक से खून टपक रहा है. यह ट्रक चौमुहा के बाहरी इलाके में खड़ा था. जब उन्होंने वाहन से प्लास्टिक हटाया तो उन्होंने पाया कि यह मृत गायों से भरा हुआ है. एसडीएम चट्टा, विश्व भूषण मिश्रा ने बताया कि ट्रक में कुल 30 मृत गायें पाई गई. पुलिस ने बताया कि गुस्साए ग्रामीणों ने ट्रक को आग के हवाले कर दिया और नेशनल हाईवे की नाकेबंदी कर दी. मिश्रा ने बताया कि देर रात तक नाकेबंदी हटा दी गई.